**Super Bowl LIV** oli järjestyksessään 54. Super Bowl ja NFL-kauden 2019 päätösottelu. Ottelu pelattiin Hard Rock Stadiumilla, Miami Gardensissa. Ottelussa kohtasivat NFC:n voittaja San Francisco 49ers ja AFC:n voittaja Kansas City Chiefs. Ottelun voitti Kansas City numeroin 31–20. Ottelun arvokkaimmaksi pelaajaksi valittiin Chiefsin pelinrakentaja Patrick Mahomes.

Kisapaikan valinta
------------------

Hard Rock Stadium toimi Super Bowl LIV:n kotistadionina.
Atlanta, Miami, New Orleans ja Tampa hakivat vuosien 2019 ja 2020 Super Bowlien isännyyttä. Samoin Los Angeles sai hakea vuoden 2020 Super Bowlin järjestämisvuoroa. Los Angelesin ehtona oli, että sinne valmistuisi uusi stadion vuoteen 2018 mennessä. Toukokuussa 2016 NFL-omistajien kokouksessa päätettiin, että Atlanta sai vuoden 2019, Miami vuoden 2020 ja Los Angeles vuoden 2021 Super Bowlin.

Joukkueiden tiet Super Bowliin
------------------------------

### San Francisco 49ers

San Francisco 49ers voitti NFC West -divisioonan ja samalla myös koko National Football Conferencen voitettuaan kuudestatoista runkosarjan ottelusta kolmetoista. Tätä pidettiin ennakko-odotuksiin nähden hyvänä suorituksena. 49ers voitti kauden kahdeksan ensimmäistä otteluaan, mutta runkosarjan toisella puolella se hävisi Seattle Seahawksille, Baltimore Ravensille ja Atlanta Falconsille. Koska 49ers voitti NFC:n, ei sen tarvinnut osallistua pudotuspelien ensimmäiselle kierrokselle. Toisella kierroksella 49ers voitti Minnesota Vikingsin 27–10 ja konferenssin loppuottelussa Green Bay Packersin 37–20. 49ers oli pelannut edellisen kerran Super Bowlissa kauden 2012 päätteeksi Super Bowl XLVII:ssä. Tällöin se hävisi Ravensille. Edellinen mestaruus 49ersilla oli vuodelta 1995, jolloin se voitti Super Bowl XXIX:ssä San Diego Chargersin. Ennen kauden alkamista 49ersin todennäköisyys voittaa Super Bowl oli arvioitu sarjan keskivaiheille ja vasta kolmanneksi korkeimmaksi NFC Westissä.

### Kansas City Chiefs

Kansas City Chiefs voitti AFC West -divisioonan voitettuaan 12 ottelua. Chiefs oli American Football Conferencen toinen Baltimore Ravensin jälkeen, mikä takasi sille pääsyn suoraan pudotuspelien toiselle kierrokselle. Chiefs aloitti kauden voittamalla neljä ensimmäistä otteluaan, mutta hävisi tämän jälkeen peräkkäin Indianapolis Coltsille ja Houston Texansille. Keskellä kautta pelinrakentaja Patrick Mahomes joutui olemaan kaksi peliä poissa polvivamman takia. Näiden kahden pelin aikana Chiefs voitti Minnesota Vikingsin, mutta hävisi Green Bay Packersille. Mahomesin paluuottelussa Chiefs hävisi Tennessee Titansille, mutta voitti loput kuusi runkosarjan otteluaan. Pudotuspelien toisella kierroksella Chiefs voitti Texansin 51–31 ja konferenssin loppuottelussa Titansin 35–24. Chiefs oli pelannut edellisen kerran Super Bowlissa vuonna 1970 Super Bowl IV:ssä, jolloin myös voitti Minnesota Vikingsin. Tämä oli myös Chiefsin ainoa mestaruus. Ennen kauden aloitusta Chiefsin mahdollisuus voittaa Super Bowl oli arvioitu lähteestä riippuen yhdeksi sarjan korkeimmista.

Aloituskokoonpanot
------------------

49ersin pelinrakentaja Jimmy Garoppolo
Chiefs pelinrakentaja Patrick Mahomes

| San Francisco 49ers | Pelipaikka | Kansas City Chiefs |
| --- | --- | --- |
| Hyökkäys |
| Deebo Samuel | WR | Tyreek Hill |
| Joe Staley | LT | Eric Fisher |
| Laken Tomlinson | LG | Stefen Wisniewski |
| Ben Garland | C | Austin Reiter |
| Mike Person | RG | Laurent Duvernay-Tardif |
| Mike McGlinchey | RT | Mitchell Schwartz |
| George Kittle | TE | Travis Kelce |
| Emmanuel Sanders | WR | Sammy Watkins |
| Jimmy Garoppolo | QB | Patrick Mahomes |
| Tevin Coleman | RB | Damien Williams |
| Kyle Juszczyk | FB | WR | Mecole Hardman |
| Puolustus |
| Nick Bosa | DE | Tanoh Kpassagnon |
| Sheldon Day | DT | Chris Jones |
| DeForest Buckner | DT | Derrick Nnadi |
| Arik Armstead | DE | Frank Clark |
| Fred Warner | LB | Anthony Hitchens |
| Dre Greenlaw | LB | Damien Wilson |
| Richard Sherman | CB | LB | Reggie Ragland |
| Emmanuel Moseley | CB | CB | Charvarius Ward |
| K'Waun Williams | CB | CB | Bashaud Breeland |
| Jimmie Ward | FS | Daniel Sorensen |
| Jaquiski Tartt | SS | Tyrann Mathieu |

Ottelun päätuomarina toimi Bill Vinovich.

Ottelu
------

Ottelun ensimmäisen hyökkäysvuoron sai Chiefs, mutta se ei kuitenkaan onnistunut tekemään pistesuoritusta. 49ers onnistui ensimmäisellä hyökkäysvuorolla tekemään ottelun ensimmäiset pisteet, kun Robbie Gould teki 38 jaardia pitkän kenttäpotkumaalin. 49ersin hyökkäysvuoron pisin peli oli Deebo Samuelin 32 jaardin pituinen juoksu. Chiefs onnistui kuitenkin nousemaan ottelussa 7–3-johtoon vielä ensimmäisen neljänneksen lopussa, kun Patrick Mahomes teki juoksumaalin ja Harrison Butker onnistui tekemään yhden lisäpisteen. Toisen neljänneksen alussa 49ers ei onnistunut tekemään omalla hyökkäysvuorollaan pisteitä, vaan 49ersin hyökkäysvuoro päättyi Jimmy Garoppolon heittämään syötönkatkoon. Syötönkatkon teki Bashaud Breeland. Omalla hyökkäysvuorollaan Chiefs lisäsi johtoaan kolmella pisteellä Butkerin 31 jaardia pitkällä kenttäpotkumaalilla. Hyökkäysvuoron pisin peli on 28 jaardin pituinen heitto Sammy Watkinsille. 49ers tasoitti ottelun tilanteeseen 10–10 seuraavalla hyökkäysvuorolla. Maalin teki Kyle Juszczyk, joka vastaanotti Garoppolon 15 jaardia pitkän syötön. Tämä jäi myös ensimmäisen puoliajan lopputilanteeksi.

49ers aloitti toisen puoliajan omalla hyökkäysvuorollaan. Hyökkäysvuoro päättyi Gouldin ottelun toiseen kenttäpotkumaaliin, jonka turvin 49ers siirtyi kolmen pisteen johtoon. Chiefsin seuraava hyökkäysvuoro päättyi Mahomesin heittämään syötönkatkoon, kun Fred Warner onnistui katkaisemaan Mahomesin syötön Tyreek Hillille. 49ers teki omalla hyökkäysvuorollaan touchdownin ja siirtyi 20–10 johtoon. Touchdownin teki Raheem Mostert. Tämä jäi myös kolmannen neljänneksen lopputilanteeksi. Viimeisen neljänneksen ensimmäisessä hyökkäysvuorossa Mahomes heitti ottelun toisen syötönkatkonsa. Syötönkatkon teki Tarvarius Moore. 49ers ei kuitenkaan pystynyt hyödyntämään tätä, vaan sen hyökkäysvuoro päättyi lentopotkuun. Seuraavalla hyökkäysvuorollaan Chiefs kavensi 49ersin johdon kolmeen pisteeseen, kun Travis Kelce teki maalin Mahomesin syötöstä. Hyökkäysvuorolla Mahomes syötti Hillille 44 jaardia pitkän syötön. 49ersin seuraava hyökkäysvuoro päättyi jälleen lentopotkuun. Chiefs siirtyi ottelussa neljän pisteen johtoon Damien Williamsin touchdownilla. Tällöin ottelua oli jäljellä hieman alle kolme minuuttia. 49ersin seuraava hyökkäysvuoro päättyi lopulta Garoppolon säkitykseen. Seuraavalla hyökkäysvuorolla Williams teki 38 jaardin pituisen juoksumaalin. 49ersin viimeinen hyökkäysvuoro päättyi Garoppolon heittämään syötönkatkoon Kendall Fullerin katkaistua syötön. Ottelu päättyi Chiefsin 31–20-voittoon.

Chiefsin pelinrakentaja Patrick Mahomes valittiin ottelun arvokkaimmaksi pelaajaksi. 24 vuoden ja 138 päivän ikäinen Mahomes oli nuorin sekä Super Bowlin että arvokkaimman pelaajan palkinnon voittanut pelaaja. Hän oli myös kolmanneksi nuorin arvokkaimman pelaajan palkinnon saaja Super Bowlin historiassa.

### Pistesuoritukset

| Neljännes | Aika | Joukkue | Tiedot | Lisäpiste | Tilanne |
| --- | --- | --- | --- | --- | --- |
| SF | KC |
| 1. | 7:57 | SF | Robbie Gould, kenttäpotkumaali (38 jaardia) | — | 3 | 0 |
| 1. | 0:31 | KC | Patrick Mahomes, touchdown (1 jaardi, juoksu) | H. Butker | 3 | 7 |
| 2. | 9:32 | KC | Harrison Butker, kenttäpotkumaali (31 jaardia) | — | 3 | 10 |
| 2. | 5:05 | SF | Kyle Juszczyk, touchdown (15 jaardia, syöttö J. Garoppolo) | R. Gould | 10 | 10 |
| 3. | 9:29 | SF | Robbie Gould, kenttäpotkumaali (42 jaardia) | — | 13 | 10 |
| 3. | 2:35 | SF | Raheem Mostert, touchdown (1 jaardi, juoksu) | R. Gould | 20 | 10 |
| 4. | 6:13 | KC | Travis Kelce, touchdown (1 jaardi, syöttö P. Mahomes) | H. Butker | 20 | 17 |
| 4. | 2:44 | KC | Damien Williams, touchdown (5 jaardia, syöttö P. Mahomes) | H. Butker | 20 | 24 |
| 4. | 1:12 | KC | Damies Williams, touchdown (38 jaardia, juoksu) | H. Butker | 20 | 31 |
|

Musiikkiesitykset
-----------------

Shakira oli toinen puoliaikashow'n pääesiintyjistä.
Ennen ottelun aloitusta Yolanda Adams esitti America the Beautiful -kappaleen, jonka jälkeen Demi Lovato esitti Yhdysvaltain kansallislaulun The Star-Spangled Bannerin. Puoliaikashow'n pääesiintyjät olivat Shakira ja Jennifer Lopez. Shakiran esiintymisen aikana lavalla esiintyi myös Bad Bunny. Lopezin aikana show'ssa esiintyivät J Balvin ja Lopezin tytär Emme Muñiz.

Televisiointi
-------------

Yhdysvalloissa Super Bowlin televisiointi kiertää Foxin, NBC:n ja CBS:n välillä vuosittain. Tänä vuonna vuorossa oli Fox. Ottelun selostajina toimivat Joe Buck ja Troy Aikman. Foxin suoraa lähetystä Super Bowlista seurasi keskimäärin 99,9 miljoonaa katselijaa Yhdysvalloissa, mikä oli hieman enemmän kuin vuosi sitten. Kun tähän lisättiin muut katselualustat, katsojamäärä nousi noin 102 miljoonaan.

Suomessa televisiointioikeudet olivat Viasat Urheilulla. Suomeksi ottelun selostivat Mika Laurila ja Mikko Koikkalainen.

Lähteet
-------

1. 1 2  Jeremy Bergman: Bill Vinovich named referee for Super Bowl LIV  15. tammikuuta 2020. NFL. Viitattu 22.1.2020. (englanniksi)
2. ↑  Mike Triplett: Atlanta, Miami, New Orleans, Tampa eye 2019, 2020 Super Bowls  20. toukokuuta 2015. ESPN. Viitattu 3.2.2020. (englanniksi)
3. ↑  Sam Farmer: L.A. could get 2020 Super Bowl if team, stadium are in place by 2018  20. toukokuuta 2015. Los Angeles Times. Viitattu 3.2.2020. (englanniksi)
4. ↑  Will Brinson: NFL awards future Super Bowls to Atlanta, South Florida and Los Angeles  24. toukokuuta 2016. CBS. Viitattu 3.2.2020. (englanniksi)
5. ↑  Gregg Rosenthal: Atlanta, South Florida, L.A. chosen to host Super Bowls  24. toukokuuta 2016. NFL. Viitattu 3.2.2020. (englanniksi)
6. ↑  Josh Dubow: Analysis: 49ers' turnaround has happened quickly *The Press Democrat*.  1. marraskuuta 2019. Viitattu 3.2.2020. (englanniksi)
7. 1 2  NFL Super Bowl odds 2019: Predictions, top picks, teams to avoid from Vegas expert *CBS*.  20. elokuuta 2018. Viitattu 3.2.2020. (englanniksi)
8. 1 2  2019 NFL Preseason Odds Pro Football Reference. Viitattu 3.2.2020. (englanniksi)
9. ↑  Bryan DeArdo: 2020 Super Bowl rosters: Every starter and key role players for Chiefs vs. 49ers, plus much more *CBS*.  2. helmikuuta 2020. Viitattu 3.2.2020. (englanniksi)
10. 1 2  National Football League Game Summary - San Francisco 49ers at Kansas City Chiefs (pdf)  2. helmikuuta 2020. NFL.  Arkistoitu 3.2.2020. Viitattu 3.2.2020. (englanniksi)
11. 1 2  Super Bowl LIV - San Francisco 49ers vs. Kansas City Chiefs - February 2nd, 2020 Pro Football Reference. Viitattu 3.2.2020. (englanniksi)
12. ↑  Jeremy Bergman: Patrick Mahomes is Super Bowl MVP after comeback  2. helmikuuta 2020. NFL. Viitattu 3.2.2020. (englanniksi)
13. ↑  Kansas Cityn pitkä odotus päättyi – Chiefs nousi Super Bowl -mestariksi hurjalla päätösneljänneksellä *hs.fi*. Viitattu 3.2.2020.
14. ↑  Who is Yolanda Adams, Super Bowl 2020′s ‘America The Beautiful’ singer? *The Oregonian*.  2. helmikuuta 2020. Viitattu 4.2.2020. (englanniksi)
15. ↑  Demi Lovato to sing national anthem at Super Bowl LIV  16. tammikuuta 2020. NFL. Viitattu 22.1.2020. (englanniksi)
16. ↑  Jennifer Lopez, Shakira to perform at Pepsi SB halftime show  26. syyskuuta 2020. NFL. Viitattu 22.1.2020. (englanniksi)
17. ↑  Carl Lamarre: Shakira Brings Out Bad Bunny for 'I Like It' & 'Callaita' at Super Bowl Halftime Show  2. helmikuuta 2020. Billboard. Viitattu 4.2.2020. (englanniksi)
18. ↑  Alexandra Steigrad: NFL, Fox changing up the commercials for Super Bowl LIV *New York Post*.  3. toukokuuta 2019. Viitattu 4.2.2020. (englanniksi)
19. ↑  Charles Curtis: 2020 Super Bowl: Who are the FOX commentators? *USA Today*.  2. helmikuuta 2020. Viitattu 4.2.2020. (englanniksi)
20. ↑  Rick Porter: TV Ratings: Super Bowl LIV Draws 100M Viewers, Up Slightly vs. 2019 *The Hollywood Reporter*.  3. helmikuuta 2020. Viitattu 4.2.2020. (englanniksi)
21. ↑  Jännitettävää riittää koko viikonlopun ajan: Maailman katsotuin urheilutapahtuma näkyy ilmaiseksi – Katso NFL Super Bowl LIV täältä!  1. helmikuuta 2020. SuomiUrheilu. Viitattu 4.2.2020. (englanniksi)


|  |  |  |  |
| --- | --- | --- | --- |
| 

| * n
* k
* m
Super Bowl |
| --- |
|  |
| 
* I (1967)
* II (1968)
* III (1969)
* IV (1970)
* V (1971)
* VI (1972)
* VII (1973)
* VIII (1974)
* IX (1975)
* X (1976)
* XI (1977)
* XII (1978)
* XIII (1979)
* XIV (1980)
* XV (1981)
* XVI (1982)
* XVII (1983)
* XVIII (1984)
* XIX (1985)
* XX (1986)
* XXI (1987)
* XXII (1988)
* XXIII (1989)
* XXIV (1990)
* XXV (1991)
* XXVI (1992)
* XXVII (1993)
* XXVIII (1994)
* XXIX (1995)
* XXX (1996)
* XXXI (1997)
* XXXII (1998)
* XXXIII (1999)
* XXXIV (2000)
* XXXV (2001)
* XXXVI (2002)
* XXXVII (2003)
* XXXVIII (2004)
* XXXIX (2005)
* XL (2006)
* XLI (2007)
* XLII (2008)
* XLIII (2009)
* XLIV (2010)
* XLV (2011)
* XLVI (2012)
* XLVII (2013)
* XLVIII (2014)
* XLIX (2015)
* 50 (2016)
* LI (2017)
* LII (2018)
* LIII (2019)
* LIV (2020)
* LV (2021)
* *LVI (2022)*
* *LVII (2023)*
* *LVIII (2024)*
* *LIX (2025)*
* *LX (2026)*

 |

 |